E 1945 e voe dilennet da gannad e Ti ar Chumunioù, evit Strollad al Labour, e pastell-vro Ormskirk e Lancashire. Diouzhtu e voe anvet e gouarnamant Clement Attlee, evel sekretour Ministr al Labourioù. E 1963 ez eas e penn Strollad al Labour, hag e 1964 e voe anvet da gentañ ministr goude trech al Labour e dilennadeg ar gannaded. Gant e chouarnamant e voe dilezet ar chastiz a varv er Rouantelezh Unanet. Gantañ ivez e voe kaset arme Breizh-Veur da Hanternoz Iwerzhon, ma oa bech etre an unanourien hag ar vroadelourien, e 1969.